《舟倦连日得诸山周旋晚泊斯隈口占二十韵酬之》
明代·郭之奇

千山不肯豁，环谷锁微烟。况经久隘雨，正此暮春天。

积叠分流壑，我舟从之沿。中央一明镜，左右双翠钿。

前抱疑无路，转襟别泻川。递来互伸缩，奔往欲蹁跹。

未甘洄波漏，犹借石根连。翻惧汹涛齧，驱彼莽榛编。

笼树施缭绕，沉霭合迍邅。稍稍通微径，孤村倚麓偏。

牧樵时踯躅，惊起白云眠。持筐饶野妇，结伴接山巅。

长嫂勤采采，掇捋幽峰前。小姑嫚嬉戏，羞客掩林边。

薄暮各归去，无人鸟初还。睍睆竞音好，颉颃并羽翾。

芳草终有怨，閒花谁复怜。缘溪正堪数，渐泊亦为缘。

无情交如此，莫逆心或然。识面从兹日，相对忆今年。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。